Mange danskere har planer om at holde ferie hjemme i Danmark i år, nu hvor corona stadigvæk er en del af vores hverdag. Men hvad har de forskellige regioner egentlig at byde på? TV2 Fyn har inviteret mig til deres smukke sendeområde, så jeg kan opleve en helt anden landsdel. Og her bliver jeg overrasket over, at Europas største bisonfarm faktisk ligger på Fyn. Det vilde vesten og en prærie fyldt med kæmpestore bisonokser. Det var nok ikke på Fyn, jeg havde regnet med at opleve det. Men Ditlevsdal Bison farm er et sted, hvor rigtig mange fynboer elsker at tage til. Stedet virker som ét, hvor mulighederne er mange. Man kan se de store bisonokser på markerne, overnatte i et af præriehusene og spise god mad på stedets store restaurant, hvor du selvfølgelig spiser – bisonkød. Så du kan altså komme her på en endagstur, hvor ungerne kan kigge på dyrene, skyde med bue og pil, lave lassokast eller pistolskydning, eller du kan være her på et ophold, hvor du bor helt tæt på dyrene i et af præriehusene. Niels Henrik Ove fik ideen om at lave en fynsk prærie for godt 30 år siden, og han er meget passioneret omkring sit sted – det mærker man tydeligt.

Referat:
Mange danskere har nok planer om at holde ferie hjemme i Danmark i år. TV2 Fyn har inviteret TV MidtVest til Fyn for at lære hende og jer lidt om, hvad Fyn egentlig kan byde på.